Hidtil har Gentofte kommune modtaget få flygtninge på grund af au pair-piger. I år har tallet været 104, men en ny beregningsmodel betyder, at kommunen i 2016 skal modtage 294 flygtninge.

Det er Udlændingestyrelsen, som har ændret antallet af flygtninge, der skal modtages i landets kommuner, og reglerne for, hvordan de skal fordeles i de enkelte kommuner. Reglerne bliver gældende, hvis ikke kommunerne frivilligt laver en fordelingsnøgle.

Fremover tages der i højere grad hensyn til, om kommunerne har en integrationsopgave, og derfor indgår udenlandske au pair-piger, landbrugspraktikanter, forskere, studerende og udenlandske arbejdstagere ikke længere i beregningen, når flygtninge skal fordeles.

Læs også : Filippinske au pairs holder antallet af flygtninge nede i Gentofte

- Det giver god mening at ændre beregningsmodellen, så blandt andet au pairs, forskere, landbrugspraktikanter, arbejdstagere og studerende fra udlandet ikke længere tæller med. Fordelingsnøglen for, hvor mange flygtninge en kommune bør modtage, skal afspejle den reelle integrationsopgave, og derfor fjerner vi nu disse grupper fra regnestykket, siger integrationsminister Inger Støjberg.

Heller ikke familiesammenførte til andre end flygtninge, blandt andre danske statsborgere, tæller med, fordi kommunerne ofte ikke har udgifter til integration for den gruppe.

Oprindeligt skulle Danmark modtage 12.000 flygtninge, men tallet er ændret til 17.000 på grund af det stigende flygtningepres.

Se fordelingen af de 17.000 flygtninge på landets kommuner